Minenn fruntlickenn gruth vndt wesz ick gudess vormach tho vorenn. Ersamenn vnndt wolwysenn leuenn frunde, my is vorgekomen wo eyn van juwen borgheren sole gekomenn syn van Abo to Dantzeke vnnde solen sick hebben vorludenn lathenn segghende, dat ick sole hebben tho Abo den borgheren gesat dat span vp vij arteghe, eme vnde anderenn tho vorfanghe vnde schaden, jn welkenn he my grofflick myt vnwarliker bedassinghe betastet, wente ick was in dem vorghangen wynther in Fynlandt vnde sach, dat dar harde tydt was myt rogghenn; wart my gesecht wo de schepel roggenn myt nicht durer vorkofft worde denne so ghut also v artoghe; wart ik do des synnes myt rade guder manne beyde, de ick mit my hadde vnde ock dar ime lande wonnen, vnde satte dat span rogghenn vm des ghemenen besten vppe viij artoghe beth tome ersten openn wather, vnndt schach nicht jw edder den juwenn in enigher mathe tho arghe offte schadenn, wenthe in der tydt nemandt van den juwenn was tho Abo, wor ane my sodane seggers my vele to kort doen, vorhopen ock gantz, gy, leuen frunde, to sulken worden nenen gelouen setten, wente ick alle tydt des gemenen varenden kopmans beste erkant hebbe vnde wolde en ock node anders denne dat beste irtoghen in allen uprichtigenn dinghenn. Ock, leuen frunde, als gy wol erfaren hebben, dat de stadt Abo in all vthgebranth is nicht langhe na passchenn, dar de armenn lude vnde dat gantze landt Fynlandt nicht in klenen sunder in groten schaden gekamen is, nicht des myn hefft de erwerdighe here bisschop Magnus tho Abo, synt der tydt de stadt vorbrant was, vmme des besten willen dat span rogghenn ghesath vppe ix artoghe, enen artoghen durer dan he gesath was jn dem wynter. Dat erste iak erfoer, dat juwe lude to Abo myt roggen werenn ghekomen, hebbe ick tho Abo vnde in Fynlandt gescreuen, dat se solen eynen jo welken de dar kumpt syne gudere lathen vorkopen dat beste se konen vnde dar ane nemande tho hinderen. Hir vmme is myne fruntlike begher, gy, leuen frunde, lathen de juwen myt rogghen vnde anderen guderen komen hir thom Holme, tho Abo in Fynlandt vnde sust, wor en geleuet ere kopenschop to brukenn. En sall alle gudt beschenn vnde wedderfaren (etc. I det följande anhåller Sten Sture om öfversändande af en viss mäster Peter, i och för fullbordande af en i Stockholms ström anlagd kvarn) Scriptum vppe Stockholme ame sonnauende na Viti vnde Modesti ime jare xcj. Stenn Sture vann Gripszholme, ritter, gubernator des rijkes tho Swedenn.